**Novelizácia vyhlášky č. 24/2013 Z. z. – novelizácia pravidiel trhu s elektrinou a plynom**

Úradom pre reguláciu sieťových odvetví (ďalej URSO) bola pod číslom 318/2022 Z. z. vydaná novela vyhlášky č. 24/2013 Z. z., ktorou sa ustanovujú pravidlá pre fungovanie vnútorného trhu s elektrinou a pravidlá pre fungovanie vnútorného trhu s plynom v znení neskorších predpisov. Prijatá novela nadobudla účinnosť dňa 30.09.2022.

Podľa vyjadrenia URSO pri tvorbe vyhlášky vychádzali z podnetov a námetov od účastníkov trhu, zohľadňujúc však aj aktuálne témy a potreby na trhu s elektrinou a plynom.

Novelou vyhlášky boli upravené okrem iného aj tieto témy:

\* Zavedenie denného zúčtovania odchýlok na trhu s elektrinou. Týmto opatrením je možné znížiť objem finančného zabezpečenia subjektov zúčtovania rádovo až do 40 %, pričom uvoľnené finančné prostriedky môžu významnejšie posilniť finančnú likviditu dotknutých účastníkov trhu. Súčasne sa však optimalizuje kreditná riziková pozícia samotného organizátora trhu.

\* Mierne zníženie veľkosti požadovaných zálohových platieb dodávateľov elektriny voči prevádzkovateľom regionálnych distribučných sústav v kreditných kategóriách B a C. Týmto krokom úrad taktiež sleduje isté posilnenie finančnej likvidity dodávateľov, súčasne však reflektuje aj na závery verejnej diskusie o návrhoch možných mimoriadnych opatrení na trhu s elektrinou, ktorú úrad viedol na jar.

\* Úpravy v oblasti identifikátorov EIC na trhu s elektrinou tak, aby organizátor trhu s elektrinou priraďoval identifikátory EIC každému účastníkovi trhu s elektrinou, vrátane odberateľov v domácnostiach. Pod EIC identifikátor odberateľa sa budú v druhom kroku evidovať EIC identifikátory všetkých odberných a odovzdávacích miest odberateľov, čo vytvorí predpoklady na zefektívnenie a stransparentnenie procesov napr. pri téme pásmovej TPS, pri kvalifikovanom rozhodovaní o zaraďovaní odberateľov mimo domácností do cenovo regulovaných segmentov (napr. na základe celkovej ročnej spotreby alebo výhľadovo na základe kódu SK-NACE), ale v neposlednom rade môže EIC identifikátor odberateľov v domácnostiach prispieť k efektívnejšej implementácii prípadných nástrojov štátu na ochranu pred vysokými cenami energií, resp. pri implementácii budúcej koncepcie na ochranu odberateľov ohrozených energetickou chudobou.

\* Upravuje sa definícia maximálnej rezervovanej kapacity a rezervovanej kapacity v elektroenergetike. Konkrétne sa zavádza možnosť zmluvne dohodnutej hodnoty maximálnej rezervovanej kapacity výrobcov elektriny. Univerzálne definície maximálnej rezervovanej kapacity a rezervovanej kapacity v smeroch odberu a dodávky z/do sústavy vytvárajú predpoklad na efektívnejšiu integráciu batériových úložísk elektriny do systému.

\* Významná časť novely sa venuje aplikácii skúseností a procesných zlepšení v oblasti dodávky poslednej inštancie elektriny a plynu. Upravujú sa pravidlá tak, aby sa v prípade vzniku dodávky poslednej inštancie posilnila ochrana odberateľov v domácnostiach (napr. pred neúmerným tlakom na rozpočet domácností v dôsledku platieb za ceny dodávky poslednej inštancie), ale súčasne aby sa zefektívnili procesy a výmena dát medzi účastníkmi trhu s elektrinou, s cieľom celkového zefektívnenia procesov spojených s dodávkou poslednej inštancie.

Ostatné časti novely reflektujú na úpravy vyplývajúce z nariadení EÚ v oblasti prepravy plynu a na základe praktických skúseností spresňujú niektoré už existujúce procesy na trhu s elektrinou a plynom.

URSO v tomto čase už intenzívne pracuje na príprave návrhu nových pravidiel trhu samostatne pre sektor elektroenergetiky a samostatne pre sektor plynárenstva, ktoré v zmysle novelizovaného zákona č. 250/2012 Z.z. o regulácii v sieťových odvetviach vydáme najneskôr do 31. marca 2023.